CELEX: 32017D1102
Language: ro
Date: 2017-06-20 00:00:00
Title: Decizia (PESC) 2017/1102 a Consiliului din 20 iunie 2017 de modificare a Deciziei 2014/219/PESC privind misiunea PSAC a Uniunii Europene în Mali (EUCAP Sahel Mali)

21.6.2017   
            
            
               RO
            
            
               Jurnalul Oficial al Uniunii Europene
            
            
               L 158/44
            
         DECIZIA (PESC) 2017/1102 A CONSILIULUI
   din 20 iunie 2017
   de modificare a Deciziei 2014/219/PESC privind misiunea PSAC a Uniunii Europene în Mali (EUCAP Sahel Mali)
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28, articolul 42 alineatul (4) și articolul 43 alineatul (2),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:
   
               (1)
            
            
               În concluziile sale din 20 iunie 2016, Consiliul a solicitat ca posibilitățile de regionalizare a misiunilor din cadrul politicii de securitate și apărare comune (PSAC) în regiunea Sahel să fie examinate mai în profunzime cât mai curând posibil.
            
         
               (2)
            
            
               La 15 mai 2017, Consiliul a aprobat un concept de operații privind regionalizarea acțiunii PSAC în regiunea Sahel.
            
         
               (3)
            
            
               Conceptul de operații privind regionalizarea acțiunii PSAC în regiunea Sahel prevede următoarele obiective strategice ale regionalizării acțiunilor PSAC în regiunea Sahel: sprijinirea cooperării transfrontaliere în regiunea Sahel, sprijinirea structurilor de cooperare regională, în special a celor existente în cadrul țărilor din grupul G5 Sahel, și, în acest context, consolidarea capacităților naționale ale țărilor din grupul G5 Sahel.
            
         
               (4)
            
            
               În prima etapă, ar trebui să se creeze în cadrul PSAC o rețea de securitate în regiunea Sahel și să se realizeze o evaluare a necesităților în vederea elaborării unui plan regional de punere în aplicare a PSAC, asupra căruia să convină statele membre.
            
         
               (5)
            
            
               Pentru a contribui la atingerea obiectivelor respective, ar trebui să se instituie în cadrul EUCAP Sahel Mali o celulă de coordonare regională, incluzând experți în securitate internă și apărare din țările care fac parte din grupul G5 Sahel.
            
         
               (6)
            
            
               Prin urmare, Decizia 2014/219/PESC a Consiliului (1) ar trebui modificată în consecință,
            
         ADOPTĂ PREZENTA DECIZIE:
   Articolul 1
   În Decizia 2014/219/PESC, se introduce următorul articol:
   
      „Articolul 14a
      (1)   În cadrul EUCAP Sahel Mali se instituie o celulă de coordonare regională (RCC).
      (2)   Sediul RCC se află în cartierul general al EUCAP Sahel Mali de la Bamako. RCC include personalul asociat cu EUCAP Sahel Mali și experți în securitate internă și apărare din delegațiile Uniunii în Burkina Faso, Ciad, Mauritania și Niger.
      (3)   Obiectivele RCC, în strânsă cooperare cu misiunile PSAC existente în Sahel, sunt următoarele:
      
                  (a)
               
               
                  contribuie la conștientizarea de către Uniune a situației țărilor din grupul G5 Sahel privind necesitățile și lacunele în materie de securitate și apărare care au legătură cu cooperarea transfrontalieră regională și care se referă la provocări în materie de securitate, în vederea elaborării unui plan regional de punere în aplicare a PSAC care va conține recomandări pentru orice etapă ulterioară;
               
            
                  (b)
               
               
                  facilitează organizarea de către misiunile PSAC ale Uniunii în regiunea Sahel a unor cursuri de formare pentru stagiarii în domeniul securității și apărării din țările din grupul G5 Sahel.
               
            (4)   Experții în securitate internă și apărare colectează informații referitoare la chestiuni de securitate și apărare în țările lor gazdă. Aceștia transmit șefului RCC astfel de informații și, dacă este cazul, formulează recomandări. Ei îl informează în mod corespunzător pe șeful delegației Uniunii din locul în care se află.
      (5)   Comandantul operației civile exercită comanda și controlul strategic asupra RCC, sub controlul politic și conducerea strategică a COPS și sub autoritatea generală a ÎR. Prin derogare de la articolul 6 alineatul (1), șeful RCC răspunde direct în fața comandantului operației civile și acționează în conformitate cu instrucțiunile date de acesta. Șeful RCC emite instrucțiuni destinate întregului personal al RCC.
      (6)   Șeful misiunii exercită autoritatea asupra personalului RCC în conformitate cu articolul 6 alineatele (2), (3) și (4) și cu articolul 11. În ceea ce îi privește pe experții în securitate internă și apărare, aceasta nu aduce atingere alineatului (7) de la prezentul articol.
      (7)   EUCAP Sahel Mali încheie acordurile administrative necesare cu delegațiile Uniunii în Burkina Faso, Ciad, Mauritania și Niger.
      Respectivele acorduri administrative:
      
                  (a)
               
               
                  asigură faptul că experții în securitate internă și apărare primesc sprijinul logistic și de securitate necesar pentru îndeplinirea sarcinilor lor;
               
            
                  (b)
               
               
                  prevăd că șefii de delegație au autoritate asupra experților în securitate internă și apărare din cadrul respectivelor delegații ale Uniunii, în special în scopul îndeplinirii obligației de diligență care le revine, asigurând conformitatea cu cerințele de securitate aplicabile și contribuind la exercitarea controlului disciplinar, și sunt informați în mod corespunzător de către experții în securitate internă și apărare cu privire la activităților acestora;
               
            
                  (c)
               
               
                  prevăd că șefii de delegație trebuie să se asigure că experții în securitate internă și apărare se bucură de aceleași privilegii și imunități care sunt acordate personalului delegațiilor Uniunii din țările în care se află.”
               
            
   Articolul 2
   Prezenta decizie intră în vigoare la data adoptării.
   
      Adoptată la Luxemburg, 20 iunie 2017.
      
         
            Pentru Consiliu
         
         
            Președintele
         
         H. DALLI
      
   
   
      (1)  Decizia 2014/219/PESC a Consiliului din 15 aprilie 2014 privind misiunea PSAC a Uniunii Europene în Mali (EUCAP Sahel Mali) (JO L 113, 16.4.2014, p. 21).